Sambula

A Sambula (o Sammula) (Allium triquetrum) hè un tipu di pianta chì face parte di a famiglia di e Liliaceae. Hè un fiore di l'area mediterranea, ma hè stata introdutta per esempiu in Brittania o in Inghilterra. 

Descrizzione
A sàmbula hè alta da 20 à 40 cm. I fiori sò bianchi. Sò longhi 14 à 18 mm. Fiuriscenu d'aprile à ghjugnu. I fiori sò ermafruditi, avendu à tempu organi maschili è feminili. U bulbu hà un diamitru sin'à 20mm. E sambule hanu un odore d'aglia. E sambule si scontranu da 0 à 700 metri. Si piacenu piuttostu in i lochi adumbrati è in a terra umida.

Cumposizione chimica
E sambule cuntenenu sulfussidi: allicina, allistatina, disulfuru di diallile.

Sicondu certi studii, e sambule averianu pruprietà antinfiammatorie.<ref>Alina Elena, Parvu & CĂTOI, Florinela & DEELAWAR, Sameera & SARUP, Darshana & Pârvu, Marcel. (2014). Anti-Inflammatory Effect of Allium ursinum</i. Notulae Scientia Biologicae. 6-1, p. 20-26</ref>


Ripartizione
E sambule sò diffuse in a parte occidentale di u Mediterraniu.

 In Corsica 
E sambule sò assai cumune in Corsica. Sò ancu chjamate agliu salvaticu o purriolu. 

Etnobutanica
In Corsica, u nome "agliu salvaticu" si riferisce à l'odore d'aglia di e sambule, è à u fattu ch'è i picculi bulbi ponu esse manghjati in insalata. Sò raccolti piuttostu à u principiu di l'estate. E sambule s'usanu dinù in a suppa, è si ni pò ancu fà frittate. In i tempi, e sambule eranu vindute annantu à i marcati (Conrad 1981).

Citazione
Accade chì a sambula fussi citata in a litteratura è a cultura corsa. Per esempiu:
 in e Poesie Giocose di Paulu Matteiu di la Fuata:
À li sammuli è à li baga
Si ni và tuttu lu branu
 in a sprissione: Esse ni à e sambule chì significheghja: firmà senza nulla o Manghjarà i sammuli ! chì vole dì: hè senza nulla, senza rivinuti
 in l'interghjezzione: Diu sambula !

 Note 

Referenze
 Gabriella Corea, Ernesto Fattorusso, é Virginia Lanzotti, Saponins and Flavonoids of Allium triquetrum, Journal of natural Products, 2003 (in inglese)
  Conrad, Marcella,  I corsi è e piante salvatiche, avà è innanzi, 1981, Adecec
 Mokrani Ahlem, 2022, Caractérisation Phytochimique de l'ail triquètre (Allium triauetrum L.) 

 Da vede dinù 
 i fiori di Corsica

Categoria:Liliaceae
Categoria:Flora di Corsica